ב-27 בדצמבר 2006, התפרסמה באתר הבית של אדוארדס הידיעה כי אדוארדס ישתתף במרוץ לנשיאות 2008. הידיעה פורסמה יום קודם להכרזה המתוכננת של אדוארדס, שהייתה אמורה להתקיים במזרח ניו אורלינס. באתר גם התפרסמה סיסמת הקמפיין: "המחר מתחיל היום". ב-28 בדצמבר 2006, הכריז אדוארדס רשמית על כניסתו למרוץ לנשיאות 2008, והיה המועמד הראשון לעשות זאת במפלגה הדמוקרטית. הוא בחר לעשות זאת על רקע ההריסות של הוריקן קתרינה, ועל בסיס המסר שלו של "שתי אמריקות" - אחת לעשירים והשנייה לעניים. כמו כן, הוא העלה בקמפיין שלו "התנדבות אזרחית", על רקע הפעילות שלו בהוריקן קתרינה - שבה השתתפו בהתנדבות אזרחים בעזרה בשיקומם של התושבים שנפגעו.